AQ แย้ม “โรงแรม-อสังหา” ฟื้นรับเปิดเมือง จ่อเปิดตัวธุรกิจใหม่สอดรับ “เมกะเทรนด์”
AQ เผยธุรกิจอสังหาริมทรัพย์-โรงแรมฟื้นตัวหลังเปิดประเทศ แง้มข่าวดีเตรียมเปิดตัวธุรกิจใหม่เร็วๆ นี้ สอดคล้องกับแนว “เมกะเทรนด์” ของโลก เชื่อภาพรวมบริษัทปี 65 เติบโต
AQ เผยธุรกิจอสังหาริมทรัพย์-โรงแรมฟื้นตัวหลังเปิดประเทศ แง้มข่าวดีเตรียมเปิดตัวธุรกิจใหม่เร็วๆ นี้ สอดคล้องกับแนว “เมกะเทรนด์” ของโลก เชื่อภาพรวมบริษัทปี 65 เติบโต
27 มิ.ย. 2565

นายไมเคิล อเล็กซานเดอร์ วิลเลี่ยม เฟอร์นันเดช ประธานเจ้าหน้าที่บริหาร บริษัท เอคิว เอสเตท จำกัด (มหาชน) หรือ AQ เปิดเผยว่า ภาพรวมธุรกิจอสังหาริมทรัพย์และธุรกิจโรงแรมปัจจุบันเริ่มฟื้นตัวหลังจากภาครัฐมีนโยบายเปิดประเทศอย่างเต็มรูปแบบด้วยการยกเลิกระบบ Test &amp; Go โดยในส่วนของธุรกิจอสังหาริมทรัพย์แนวราบยังคงทำกำไรได้ดีอย่างต่อเนื่อง ซึ่งมีแนวโน้มว่าจะโตอย่างต่อเนื่องและเป็นส่วนที่ทำกำไรให้กับทางบริษัทอย่างมาก
ด้านธุรกิจโรงแรมของทางบริษัท AQ เริ่มกลับมาฟื้นตัวแล้วหลังจากได้รับอานิสงส์จากการเปิดประเทศอย่างเต็มรูปแบบ โดยโรงแรมของ AQ อยู่ภายใต้การบริหารจัดการของ Aquarius Group มีจำนวนทั้งสิ้น 4 โรงแรม
ประกอบด้วย 1.) โรงแรม The Tarna Align Resort เกาะเต่า 2.)โรงแรม ShaSa Resort &amp; Residences เกาะสมุย 3.)โรงแรม Malibu Resort &amp; Beach Club เกาะสมุย และ 4.) โรงแรมเอลิคซ์ กรุงเทพมหานคร ทั้งนี้ที่ผ่านมาเนื่องจากสถานการณ์การแพร่ระบาดของโควิด-19 ทางบริษัทจึงได้ทำการขายโรงแรมในเครือ (โรงแรมฟลอร่า ครีค เชียงใหม่) ออกไป เพื่อทำกำไรและปรับกลยุทธ์บริษัทสู่ธุรกิจที่สร้างกำไรดีกว่าและเติบโตอย่างยั่งยืนในอนาคต
โดยในส่วนของธุรกิจพลังงานที่ทางบริษัทได้เข้าไปลงทุนใน บริษัท GEP Thailand รวมถึงโรงไฟฟ้าพลังงานลม บริษัท วินด์ เอนเนอร์ยี่ โฮลดิ้ง จำกัด นั้น ยังคงได้รับเงินปันผลจากการขายไฟอย่างต่อเนื่อง ซึ่งถือเป็นธุรกิจที่ได้รับผลกระทบน้อยจากสถานการณ์การแพร่ระบาดของโควิด-19 และจะเข้ามาเป็นธุรกิจที่สร้างกระแสเงินสดที่ต่อเนื่องให้กับบริษัทได้ในระยะยาว
นายไมเคิล กล่าวอีกว่า ปัจจุบันบริษัทมีแผนขยายสัดส่วนธุรกิจไปในตลาดต่างๆ เพิ่มเติม และมีแผนเปิดตัวธุรกิจใหม่เร็วๆ นี้ ซึ่งเป็นธุรกิจที่สอดคล้องกับแนว Mega Trend ของโลกที่ตอนนี้กำลังได้รับความนิยมอย่างมากในต่างประเทศ เชื่อว่าภาพรวม performance ของ AQ ในปี 2565 นี้จะแสดงออกมาเป็นผลงานที่น่าพอใจนับตั้งแต่ช่วง 3-4 ปีที่ผ่านมา